2011 నార్వే దాడులు

**2011 నార్వే దాడులు** ప్రభుత్వానికీ, పౌర జనాభాకూ, వర్కర్స్ యూత్ లీగ్ (AUF) వేసవి శిబిరానికీ వ్యతిరేకంగా తీవ్రవాద ఉగ్రవాది ఆండర్స్ బెహ్రింగ్ బ్రీవిక్ చేసిన రెండు దేశీయ ఉగ్రవాద దాడులు. ఇందులో మొత్తం 77 మంది మరణించారు. వీటిని **22 జూలై** అని, **నార్వేలో** **22/7** అనీ అంటారు

మొదటి దాడి ఓస్లోలో ప్రభుత్వ కార్యలయాలుండే రెగ్జెరింగ్స్క్వార్టలెట్‌లో 15:25:22 (CEST)కి జరిగిన కారు బాంబు పేలుడు. ఆ బాంబును అప్పటి ప్రధాన మంత్రి జెన్స్ స్టోల్టెన్‌బర్గ్ కార్యాలయం ఉన్న టవర్ బ్లాక్ పక్కన ఉన్న వ్యాన్ లోపల ఉంచారు. ఈ పేలుడులో 8 మంది మరణించగా, కనీసం 209 మంది గాయపడ్డారు, వారిలో 12 మంది తీవ్రంగా గాయపడ్డారు.

రెండవ దాడి, మొదటి దాడి జరిగిన రెండు గంటల లోపు బస్కెరుడ్‌లోని టైరిఫ్‌జోర్డెన్‌లోని ఉటోయా ద్వీపంలోని వేసవి శిబిరంలో జరిగింది. ఈ శిబిరాన్ని పాలక నార్వేజియన్ లేబర్ పార్టీ (AP) యువజన విభాగం AUF నిర్వహించింది. బ్రీవిక్, ఇంట్లో తయారుచేసిన పోలీసు యూనిఫాం ధరించి, తప్పుడు గుర్తింపు కార్డును చూపిస్తూ, ఒక పడవలో ద్వీపానికి వెళ్లి, ఆ క్యాంపులో పాల్గొన్న వారిపై కాల్పులు జరిపాడు. అందులో 69 మంది మరణించారు, 32 మంది గాయపడ్డారు. చనిపోయిన వారిలో స్టోల్టెన్‌బర్గ్ స్నేహితులు, నార్వే యువరాణి మెట్టే-మారిట్ సవతి సోదరుడు ఉన్నారు.

ఈ దాడి రెండవ ప్రపంచ యుద్ధం తర్వాత నార్వేలో అత్యంత ప్రాణాంతకమైనది. ఒక సర్వేలో ప్రతి నలుగురు నార్వేజియన్లలో ఒకరికి ఈ దాడి బాధితుల్లో కనీసం ఒకరైనా తెలుసు. యూరోపియన్ యూనియన్, నాటో, అనేక ఇతర దేశాలు నార్వేకు తమ మద్దతును ప్రకటించాయి, దాడులను ఖండించాయి. 2012 గ్జోర్వ్ నివేదిక ప్రకారం, నార్వే పోలీసులు ఉటోయా వద్ద బ్రీవిక్‌ను వేగంగా పట్టుకుని బాంబు దాడిని నిరోధించగలిగేవారు. మరిన్ని దాడులను నిరోధించడానికి, "ప్రతికూల ప్రభావాలను తగ్గించడానికి" చర్యలు తీసుకుని ఉండాల్సింది.

నార్వేజియన్ పోలీసులు ఉటోయా ద్వీపంలో 32 ఏళ్ల నార్వేజియన్ తీవ్రవాద తీవ్రవాది బ్రీవిక్‌ను అరెస్టు చేసి, అతనిపై రెండు దాడులకు కేసులు పెట్టారు. అతని విచారణ 2012 ఏప్రిల్ 16, జూన్ 22 మధ్య ఓస్లో జిల్లా కోర్టులో జరిగింది. అక్కడ బ్రీవిక్ దాడులు చేసినట్లు అంగీకరించాడు. కానీ నేరస్థుణ్ణని అంగీకరించలేదు. తన చర్య ఆవశ్యకమని సమర్థించుకున్నాడు (). ఆగస్టు 24 న బ్రీవిక్‌ను అభియోగం కింద దోషిగా నిర్ధారించి, ప్రజా భద్రత దృష్ట్యా 21 సంవత్సరాల జైలు శిక్ష, నిరవధికంగా ఐదు సంవత్సరాల పొడిగింపులు చెయ్యగలిగేలా, విధించారు. ఇది నార్వేలో వేయదగ్గ గరిష్ఠ శిక్ష.

## దాడులకు సన్నాహాలు
బ్రీవిక్ కనీసం 2009 నాటికే దాడులకు సిద్ధమవుతున్నాడు. అయితే అతను తన హింసాత్మక ఉద్దేశాలను దాచిపెట్టాడు.

### ప్రేగ్‌లో ఆయుధాలు కొనడానికి విఫలమైన ప్రయత్నం
బ్రీవిక్ 2010 ఆగస్టు చివరిలో, సెప్టెంబరు ప్రారంభంలో ప్రేగ్‌లో ఆరు రోజులు గడిపాడు. ఇంటర్నెట్లో శోషించిన తర్వాత బ్రీవిక్, "ఐరోపాలో అక్రమ మాదకద్రవ్యాలు, ఆయుధాలకు ప్రేగ్ అత్యంత ముఖ్యమైన రవాణా కేంద్రంగా ప్రసిద్ధి చెందింది" అని తెలుసుకున్నాడు. యూరోపియన్ రాజధానులలో ప్రేగ్ అత్యల్ప నేరాల రేటును కలిగి ఉన్నప్పటికీ, బ్రీవిక్ తన వ్యక్తిగత భద్రత గురించి సందేహాలు వ్యక్తం చేశాడు, (అక్కడికి వెళ్లే ముందు) ప్రేగ్ "చాలా మంది క్రూరమైన, విరక్త నేరస్థులతో" ప్రమాదకరమైన ప్రదేశంగా తాను భావించానని అతను రాశాడు.

తాను కొనాలని ఆశించిన తుపాకీలకు తగినంత స్థలం ఉండేలా తన హ్యుందాయ్ అటోస్ వెనుక సీట్లను తీసేసాడు. రెండు రోజుల తర్వాత, అతను ఒక ఖనిజ వెలికితీత వ్యాపారం కోసం ఒక ప్రాస్పెక్టస్‌ను ముద్రించాడు. అతను ఉగ్రవాద దాడికి ప్రణాళిక వేస్తున్నాడని ఎవరైనా అనుమానించినట్లయితే అది అతనికి ఒక సాక్ష్యంగా ఉంటుందని ఉద్దేశించాడు. అతను AK-47- రకం అస్సాల్ట్ రైఫిల్, ఒక గ్లోక్ పిస్టల్, హ్యాండ్-గ్రెనేడ్లు, రాకెట్-ప్రొపెల్డ్ గ్రెనేడ్ కొనాలనుకున్నాడు. చివరి రెండూ దొరికితే అది "బోనస్" అవుతుందని అతను పేర్కొన్నాడు.

బ్రీవిక్ పోలీసు యూనిఫాంపై ధరించడానికి అనేక నకిలీ పోలీసు బ్యాడ్జ్‌లను ముద్రించాడు. అతను వాటిని చట్టవిరుద్ధంగా ఇంటర్నెట్‌లో సంపాదించాడు. దాడి సమయంలో వాటిని ధరించాడు. అతని అంచనాలకు విరుద్ధంగా, అతను చెక్ రిపబ్లిక్‌లో ఎటువంటి తుపాకీలను పొందలేకపోయాడు. అది "[అతని] ఆపరేషన్‌లో మొదటి పెద్ద ఎదురుదెబ్బ" అని వ్యాఖ్యానించాడు. చివరికి, ప్రేగ్ "తుపాకులు కొనడానికి అనువైన నగరం కాదు" అని, ఆ నగరం "BBC చెప్పినట్లు" ఏమీ లేదని, "ఓస్లో కంటే ప్రేగ్‌ సురక్షితమైనదిగా" తాను భావించానని అతను నిర్ధారించాడు. 

### నార్వేలో ఇంటర్నెట్ ద్వారా ఆయుధాలు సమకూర్చుకోవడం
మొదట్లో బ్రీవిక్, ప్రేగ్‌లో తన మిషన్ విఫలమైతే జర్మనీ లేదా సెర్బియాలో ఆయుధాలను పొందాలని అనుకున్నాడు. చెక్‌లో కలిగిన నిరాశతో అతను చట్టబద్ధమైన మార్గాలలో ఆయుధాలను సేకరించాడు. అతను నార్వేలో సెమీ ఆటోమేటిక్ రైఫిల్, గ్లోక్ పిస్టల్‌ను చట్టబద్ధంగా సేకరింలని నిర్ణయించుకున్నాడు. అతని వద్ద "క్లీన్ క్రిమినల్ రికార్డ్, వేట లైసెన్సు, రెండు తుపాకులు (బెనెల్లి నోవా 12 గేజ్ పంప్-యాక్షన్ షాట్‌గన్, వెదర్‌బై వాన్‌గార్డ్ .308 బోల్ట్-యాక్షన్ రైఫిల్ ) ఇప్పటికే ఏడు సంవత్సరాలుగా ఉన్నాయని" పేర్కొన్నాడు. చట్టబద్ధంగా తుపాకులను పొందడం సమస్య కాకూడదని పేర్కొన్నాడు.

నార్వేకు తిరిగి వచ్చిన తర్వాత బ్రీవిక్, .223-క్యాలిబర్ రుగర్ మినీ-14 సెమీ-ఆటోమేటిక్ కార్బైన్ కోసం చట్టపరమైన అనుమతిని పొందాడు. ఇది జింకలను వేటాడేందుకు ఉద్దేశించినదిగా తెలుస్తోంది. అతను దానిని 2010 చివరిలో € 1,400 కు కొనుగోలు చేశాడు. అతను 7.62×39mm రుగర్ మినీ-30 సెమీ-ఆటోమేటిక్ కార్బైన్ కొనాలనుకున్నాడు, కానీ తెలియని కారణాల వల్ల మినీ-14 కొనాలని నిర్ణయించుకున్నాడు.

అతను స్పోర్ట్స్ షూటింగ్ క్లబ్‌లో క్రమం తప్పకుండా హాజరైనట్లు చూపించాల్సి రావడంతో, ఆ పిస్టల్‌కు పర్మిట్ పొందడం మరింత కష్టమైంది. అతను యునైటెడ్ స్టేట్స్ సరఫరాదారు నుండి రైఫిల్ కోసం పది 30-రౌండ్ మ్యాగజైన్‌లనూ, నార్వేలో పిస్టల్ కోసం ఆరు మ్యాగజైన్‌లనూ (నాలుగు 30-రౌండ్ మ్యాగజైన్‌లతో సహా) కొనుగోలు చేశాడు. 2010 నవంబరు నుండి 2011 జనవరి వరకు అతను ఓస్లో పిస్టల్ క్లబ్‌లో 15 శిక్షణా సెషన్‌లకు హాజరయ్యాడు. జనవరి మధ్య నాటికి గ్లోక్ పిస్టల్ కొనడానికి అతను చేసుకున్న దరఖాస్తు ఆమోదం పొందింది.

బ్రీవిక్ తన మ్యానిఫెస్టోలో 300 గ్రాముల సోడియం నైట్రేట్ ను ఒక పోలిష్ దుకాణం నుండి €10 కు కొనుగోలు చేసినట్లు పేర్కొన్నాడు. పోలిష్ ABW, ఆ కంపెనీ యజమానిని 2011 జూలై 24 న ఇంటర్వ్యూ చేసింది. బ్రీవిక్ పోలిష్ కొనుగోళ్లు మొదట్లో అతన్ని నార్వేజియన్ ఇంటెలిజెన్స్ వాచ్ లిస్ట్‌లో ఉంచాయి. అతని చర్యలు వారి ఉగ్రవాద ఆందోళనలకు సంబంధించినవి కాదని వారు నమ్మినందున వారు చర్యలేమీ తీసుకోలేదు.

దాడికి ముందు అతను చివరి మతపరమైన సేవను (ఓస్లోలోని ఫ్రాగ్నర్ చర్చిలో ) కూడా ప్లాన్ చేశాడు.

#### బ్రీవిక్ జియోఫార్మ్
2009 మే 18న బ్రీవిక్, *బ్రీవిక్ జియోఫార్మ్* అనే ఏకైక యాజమాన్య సంస్థను సృష్టించాడు. ఇది కూరగాయలు, పుచ్చకాయలు, వేర్లు, దుంపలను పండించడం అనే కల్పిత ఉద్దేశ్యంతో స్థాపించబడింది. అసలు ఉద్దేశ్యం రసాయనాలు, పదార్థాలను పొందడం, ముఖ్యంగా పేలుడు పదార్థాల ఉత్పత్తికి ఉపయోగించే ఎరువులను అనుమానం రాకుండా పొందడం.

వ్యాపార స్థలాన్ని హెడ్‌మార్క్‌లోని ఏమోట్ అని ఇచ్చాడు. 2011 మే 4 న బ్రీవిక్,  ఫెల్లెస్క్జోపేట్ వద్ద జియోఫార్మ్ ద్వారా ఎరువులు,  అమ్మోనియం నైట్రేట్,  కాల్షియం అమ్మోనియం నైట్రేట్ కొన్నాడు. పొరుగువారి ప్రకారం, అన్ని ఎరువులు అతని బార్న్‌లో నిల్వ చేసాడు. అమోట్‌లోని పొలంలో బాంబు పునర్నిర్మాణాన్ని సమానమైన ఎరువులతో నిర్వహించిన తర్వాత, పోలీసులు, బాంబు నిపుణులు ఆ బాంబు  అని నిర్ధారించారు. 2002 బాలి బాంబు దాడులలో ఉపయోగించిన దాని పరిమాణం కూడా దాదాపు అదే. ఆ తరువాత నార్వేలో ఒక ఔత్సాహిక వ్యక్తి ఇంత గణనీయమైన మొత్తంలో ఎరువులు ఎలా సంపాదించగలడు, రెగ్జెరింగ్స్క్వార్టలెట్ మధ్యలో అంత ప్రాణాంతక ఆయుధాన్ని ఎలా తయారు చేసి ఉంచగలడు అనే దానిపై బాగా చర్చ జరిగింది. వ్యవసాయ వ్యాపారాలు తమకు నచ్చినంత ఎరువులు కొనుగోలు చేయకుండా నిరోధించడానికి ఎటువంటి చట్టం లేదని, బ్రీవిక్ కొనుగోలులో అనుమానాస్పదంగా ఏమీ లేదని ఫెల్లెస్క్‌జోపెట్ ముగింపు పలికాడు. దీనిని నార్వేజియన్ పోలీస్ సెక్యూరిటీ సర్వీస్ డైరెక్టర్ జానే క్రిస్టియన్సెన్ ధృవీకరించాడు, " స్టాసీ కూడా ఈ దాడిని నిరోధించలేకపోయింది" అని అతను అన్నాడు.

ఆ కంపెనీ సోషల్ నెట్‌వర్కింగ్ సైట్ ఫేస్‌బుక్‌లో కనీసం ఇద్దరు స్వీడిష్ ఉద్యోగులను చూపించింది. కానీ ఈ వ్యక్తులు నిజంగా ఉన్నారో లేదో అనిశ్చితంగా ఉంది.

2011 ఏప్రిల్‌లో అతను ఓస్లో నుండి అమోట్ మునిసిపాలిటీలోని వాల్స్టువా ఫామ్‌కు దక్షిణంగా దాదాపు  దూరంలో ఉన్న గ్లోమా తూర్పు వైపున ఉన్న కమ్యూనిటీ సెంటర్ రెనాకు వెళ్తున్నట్లు ప్రకటించాడు. అతని వ్యవసాయ కంపెనీ నడుస్తున్న పొలంలో పేలుడు పదార్థాలకు అవసరమైన పదార్థాలను అతనికి అందుబాటులో ఉంచారు.

అతని  కారు బాంబు 2011 జూలై 22 న సెంట్రల్ ఓస్లోలో పేలి, ఎనిమిది మంది మృతి చెందారు. ఇంకా  పొలంలో ఉంది. అది మరో బాంబు నిర్మాణానికి ఉపయోగించవచ్చు.

### ఆయుధ శిక్షణ
తన నైపుణ్యాన్ని పదును పెట్టడానికి ఫైరింగ్ రేంజ్‌లు, సడలించిన తుపాకీ చట్టాలు ఉన్న దేశాలను సందర్శించడంతో పాటు, బ్రీవిక్ వీడియో గేమ్ *కాల్ ఆఫ్ డ్యూటీ: మోడరన్ వార్‌ఫేర్ 2 ను* శిక్షణ సహాయంగా ఉపయోగించుకున్నాడని, తన సుదీర్ఘమైన ఒంటరితనానికి కవర్‌గా *వరల్డ్ ఆఫ్ వార్‌క్రాఫ్ట్‌ను* ఉపయోగించాడనీ అతని మ్యానిఫెస్టో పేర్కొంది. దాడుల సమయంలో తాను ఉపయోగించిన మాదిరిగానే గేమ్‌లోని హోలోగ్రాఫిక్ దృశ్యాన్ని ఉపయోగించి తన షూటింగ్ నైపుణ్యాలను మెరుగుపరుచుకున్నానని కూడా అతను చెప్పాడు.

## ఓస్లో కారు బాంబు దాడి
ఎడమ|thumb| ప్రధానమంత్రి కార్యాలయం, న్యాయ మంత్రిత్వ శాఖ, పోలీసులు ఉన్న భవనంలోని పేలుడు జరిగిన కొద్దిసేపటికే పగిలిపోయిన కిటికీలు. బాంబు వ్యాన్ ఇక్కడ ఉన్న వ్యక్తుల వెనుక ఉంచాడు.
2011 జూలై 22 న 15:25:22 ( CEST )కి సెంట్రల్ ఓస్లోలోని రెగ్జెరింగ్స్క్‌వార్టాలెట్‌లో బాంబు పేలింది. బాంబును తెల్లటి వోక్స్‌వ్యాగన్ క్రాఫ్టర్ లో ఉంచి, ప్రధానమంత్రి కార్యాలయం, న్యాయ మంత్రిత్వ శాఖ, పోలీసు మంత్రిత్వ శాఖ, పెట్రోలియం, ఇంధన మంత్రిత్వ శాఖ, ఆర్థిక మంత్రిత్వ శాఖ ( *G బ్లాక్* ), విద్య, పరిశోధన మంత్రిత్వ శాఖ ( *Y* *బ్లాక్* ), నార్వే సుప్రీంకోర్టు ( *G బ్లాక్ వెనుక) వంటి అనేక ఇతర ప్రభుత్వ భవనాలు ఉన్న H బ్లాక్* ముందు నిలిపి ఉంచారు.

క్రాఫ్టర్ 15:13:23 గంటలకు గ్రెన్సెన్ నుండి గ్రబ్బెగాటాలోకి ప్రవేశిస్తున్నట్లు నిఘా కెమెరాల ద్వారా నమోదు చేయబడింది. వ్యాన్ 15:13:43 కు H బ్లాక్  ముందు ఆగింది. ప్రమాద హెచ్చరిక దీపాలను వెలిగించుకుని అది 1 నిమిషం 54 సెకన్ల పాటు నిశ్చలంగా ఉండిపోయింది. ఆ తర్వాత డ్రైవర్ చివరి 200 మీటర్లు నడిపి, ప్రధాన ప్రభుత్వ భవనం ప్రధాన ద్వారం ముందు వ్యాన్‌ను ఆపాడు. వ్యాన్ 15:16:30 గంటలకు ఆపాడు. 16 సెకన్ల తర్వాత వ్యాన్ ముందు తలుపు తెరుచుకుంది. మరో 16 సెకన్ల తర్వాత డ్రైవర్ వ్యాన్ నుండి బయటకు వచ్చాడు. అతను వ్యాన్ బయట 7 సెకన్ల పాటు నిలబడి, త్వరగా హామర్స్‌బోర్గ్ టోర్గ్ వైపు నడిచాడు, అక్కడ అతను మరొక కారును పార్క్ చేసాడు.

ఆ డ్రైవర్ పోలీసు అధికారిలా దుస్తులు ధరించి, చేతిలో తుపాకీ పట్టుకుని ఉన్నాడు. ఫేస్ షీల్డ్ ఉన్న పోలీసు హెల్మెట్ అతని ముఖాన్ని కప్పి ఉంచింది. బ్రీవిక్‌ను సరిగ్గా  గుర్తించలేదు.

పేలుడు కారణంగా *H బ్లాక్‌, R4 లలో మంటలు చెలరేగాయి.* షాక్ వేవ్‌తో అన్ని అంతస్తులలోని కిటికీలు,  హౌస్, స్క్వేర్ యొక్క మరొక వైపున ఉన్న ఇతర భవనాలూ పేలిపోయాయి. ఈ పేలుడు దృశ్యాలు అనేక భద్రతా కెమెరాలలో రికార్డయ్యాయి.  ఆ ప్రాంతంలోని వీధులు గాజుముక్కలతో, చెత్తతో నిండిపోయాయి. చమురు, ఇంధన శాఖ వద్ద మంటలుగా నివేదించబడిన తెల్లటి పొగ మేఘం మండుతూనే ఉంది. పేలుడు శబ్దం కనీసం 7 కిలోమీటర్ల దూరం వరకూ వినిపించింది.

15:26 గంటలకు పోలీసులకు పేలుడు గురించి మొదటి సందేశం అందింది. 15:28 గంటలకు మొదటి పోలీసు పెట్రోలింగు సంఘటనా స్థలానికి చేరుకుంది. అదే సమయంలో, ప్రధానమంత్రి సురక్షితంగా ఉన్నారని, ఆయనకు ఎటువంటి గాయాలు కాలేదని వార్తా సంస్థ NTBకి సమాచారం అందింది.

మధ్యాహ్నం 3:34 గంటలకు ఒక సాక్షి పోలీసులకు ఫోన్ చేసి, చేతిలో పిస్టల్ పట్టుకున్న ఒక వ్యక్తి గుర్తు తెలియని ఫియట్ డోబ్లో వాహనంలోకి ప్రవేశించాడని చెప్పాడు. వాహన లైసెన్స్ ప్లేట్ నంబరు అనుమానితుడి వివరణతో సహా సమాచారం పసుపు రంగు నోట్‌పై వ్రాయబడింది. సాక్షికి తిరిగి ఫోన్ చేయడానికి ముందు 20 నిమిషాలు అక్కడే ఉన్న పోలీసు ఆపరేషన్స్ సెంటర్‌కు చేతితో అందజేయబడింది. రెండు గంటల తర్వాతగానీ పోలీసు రేడియోలో లైసెన్స్ ప్లేట్ నంబరు ప్రసారం కాలేదు.

పేలుడు తర్వాత, పోలీసులు ఆ ప్రాంతాన్ని ఖాళీ చేసి, ఏవైనా అదనపు పేలుడు పరికరాలున్నాయేమోనని వెతికారు. పోలీసులు, సెంట్రల్ ఓస్లోను ఖాళీ చేయాలని పౌరులను మీడియా సంస్థల ద్వారా కోరారు.

ఆ బాంబు ఒక్లహోమా నగర బాంబు దాడిలో ఉపయోగించిన మాదిరిగానే ఎరువులు, ఇంధన నూనె ( ANFO ) మిశ్రమంతో తయారు చేయబడిందని పోలీసులు తరువాత ప్రకటించారు.

## ఉటోయా సామూహిక కాల్పులు

### దాడి
ఓస్లో పేలుడు జరిగిన దాదాపు ఒకటిన్నర గంటల తర్వాత, బ్రీవిక్, పోలీసు యూనిఫాం ధరించి, పోలీస్ డిపార్ట్‌మెంట్ నుండి "మార్టిన్ నిల్సెన్" అని తనను తాను పరిచయం చేసుకుని, టైరిఫ్‌జోర్డెన్‌లోని ఉటోయికియా వద్ద ఫెర్రీ  ఎక్కాడు. ఈ సరస్సు ఓస్లోకు వాయువ్యంగా, ఓస్లో నుండి దాదాపు  దూరం లోని ఉటోయా ద్వీపంలో ఉంది. ఇక్కడే నార్వేజియన్ లేబర్ పార్టీ యొక్క AUF యువ శిబిరం ఉంది. ఈ శిబిరం ప్రతి వేసవిలో అక్కడ జరుగుతుంది దాదాపు 600 మంది యువకులు హాజరయ్యారు.

బ్రీవిక్ ద్వీపానికి వచ్చినప్పుడు, ఓస్లోలో బాంబు దాడి తర్వాత సాధారణ తనిఖీ కోసం వచ్చిన పోలీసు అధికారిగా తనను తాను పరిచయం చేసుకున్నాడు. అతన్ని శిబిర నాయకురాలు, ద్వీప హోస్టెస్ మోనికా బోసే కలిశారు. బోసేయ్ బహుశా అనుమానం వచ్చి, ద్వీపంలోని భద్రతా అధికారి ట్రోండ్ బెర్ంట్సెన్‌ను సంప్రదించింది. ఆ తరువాత బ్రీవిక్ వారిద్దరినీ చంపేసాడు. తరువాత అతను సంజ్ఞ చేసి ప్రజలను తన చుట్టూ గుమిగూడమని కోరాడు. తరువాత ఒక బ్యాగ్ నుండి ఆయుధాలు, మందుగుండు సామగ్రిని తీసి విచక్షణారహితంగా వారిపై కాల్పులు జరిపి, అనేక మందిని చంపి, గాయపరిచాడు. అతను మొదట ద్వీపంలోని వ్యక్తులపై కాల్పులు జరిపాడు. తరువాత సరస్సు మీదుగా ఈదుకుంటూ తప్పించుకోవడానికి ప్రయత్నిస్తున్న వ్యక్తులపై కాల్పులు జరపడం ప్రారంభించాడు. ద్వీపంలో ప్రాణాలతో బయటపడినవారు భయానక దృశ్యాన్ని వర్ణించారు. బ్రీవిక్ చేతిలో గాయపడిన అనేక మంది బాధితులు చనిపోయినట్లు నటించారని, కానీ అతను తిరిగి వచ్చి వారిని మళ్ళీ కాల్చి చంపాడని అప్పట్లో 21 ఏళ్ల వయసున్న డానా బార్జింగి వివరించాడు.  కాల్పుల సమయంలో తన తండ్రిని (ట్రాండ్ బెర్న్ట్సెన్) కోల్పోయిన 11 ఏళ్ల బాలుడిని అతను విడిచిపెట్టాడు. అతనికి ఎదురుగా నిలబడి, తాను చనిపోకూడనంత చిన్నవాడని చెప్పాడు. అలాగే తన ప్రాణాలను వేడుకున్న 22 ఏళ్ల వ్యక్తిని కూడా వదిలేసాడు.

కొంతమంది సాక్షులు పొదలు, మరుగుదొడ్లలో దాక్కున్నారు. వారి స్థానాలను వెల్లడించకుండా ఉండటానికి టెక్స్ట్ సందేశం ద్వారా సంభాషించారు. ఈ సామూహిక కాల్పులు దాదాపు గంటన్నర పాటు కొనసాగాక, పోలీసు ప్రత్యేక టాస్క్ ఫోర్స్ అక్కడికి చేరుకుంది. బ్రీవిక్ వద్ద మందుగుండు సామగ్రి మిగిలి ఉన్నప్పటికీ, 18:35 గంటలకు లొంగిపోయాడు. షూటర్ కణజాలాన్ని దెబ్బతీసే హాలో-పాయింట్ లేదా ఫ్రాంజిబుల్ బుల్లెట్లను ఉపయోగించాడు. బ్రీవిక్ పదే పదే "మార్క్సిస్టులు, లిబరల్స్, ఉన్నత వర్గాల సభ్యులారా! మీరు చావు ఈ రోజే" అని అరిచాడు

అక్కడే ఉన్న బోసేయ్ భర్త, ఆమె కుమార్తెలలో ఒకరు, ప్రాణాలతో బయటపడ్డారు. అతి పిన్న వయస్కురాలైన బాధితురాలు, న్యూజిలాండ్‌లో జన్మించిన డ్రామెన్‌కు చెందిన షారిడిన్ స్వెబాక్-బోన్, 14 సంవత్సరాలు.  కాల్పులు ప్రారంభమైన దాదాపు గంట తర్వాత, సర్ప్స్‌బోర్గ్‌కు చెందిన పదహారేళ్ల ఆండ్రిన్ బక్కెన్ ఎస్పెలాండ్ చివరి బాధితురాలు.

ప్రాణాలతో బయటపడిన వారిని రక్షించడానికి మోటారు పడవలు, ఫిషింగ్ డింగీల దళంలో స్థానికులు బయలుదేరారు. నీటిలో వణుకుతూ, రక్తమోడుతూ ఉన్నవారిని, ద్వీపం తీరం చుట్టూ ఉన్న పొదల్లోను, రాళ్ల వెనుకా దాక్కున్నవారిని బయటికి తీసుకువచ్చారు. కొందరు చనిపోయినట్లు నటించి బతికారు. చాలా మంది శిబిరాలకు వెళ్ళేవారు, ముఖ్యంగా ద్వీపం గురించి బాగా తెలిసిన వారు, ద్వీపం పశ్చిమ వైపుకు ఈదుకుంటూ వెళ్లి, నీటి నుండి మాత్రమే చేరుకోగల గుహలలో దాక్కున్నారు. మరికొందరు ఏకాంతమైన *క్జార్లిగెట్స్టీన్* ("ప్రేమ మార్గం") పై దాక్కోగలిగారు. శిబిరాల్లో నలభై ఏడు మంది నార్వేజియన్ పీపుల్స్ ఎయిడ్ సిబ్బందితో కలిసి *స్కోలెస్టువా* ("స్కూల్ హౌస్")లో ఆశ్రయం పొందారు. బ్రీవిక్ ఆ తలుపు గుండా రెండు బుల్లెట్లను పేల్చినప్పటికీ, అతను తాళం వేసిన తలుపు గుండా వెళ్ళలేదు. దాంతో ఈ భవనం లోపల ఉన్న వ్యక్తులు ప్రాణాలతో బయటపడ్డారు.

ఇద్దరు చెచెన్ యువకులు, మోవ్సర్ జామాయేవ్ (17), రుస్తమ్ దౌడోవ్ (16) తుపాకీదారుడిని ఆపడానికి ప్రయత్నించి రాళ్లతో కొట్టారు. ఆ దుండగుడిని ఆపడం చాలా కష్టమని, ప్రాణాలను కాపాడటం మంచిదని ఆ యువకులు అప్పుడు నిర్ణయించుకున్నారని చెప్పారు. వారు ఒక రాతిలో గుహ లాంటి రంధ్రాన్ని చూసారు. అక్కడ వారు 23 మంది పిల్లలను దాచిపెట్టారు. బయట కాపలాగా ఉన్న జమాయేవ్, మునిగిపోయే దశలో ఉన్న ముగ్గురు యువకులను కూడా సరస్సు నుండి లాగాడు.

బ్రీవిక్ తాను ద్వేషిస్తున్నానని చెప్పిన మాజీ ప్రధాన మంత్రి గ్రో హార్లెం బ్రండ్ట్‌ల్యాండ్, ఆ ముందు రోజు అదే ద్వీపంలో ఒక ప్రసంగం ఇవ్వడానికి వచ్చింది. దాడి తర్వాత బ్రీవిక్, ఆమెను ప్రత్యేకంగా లక్ష్యంగా చేసుకోవాలనుకున్నానని చెప్పాడు; కానీ ఓస్లో సెంట్రల్ రైల్వే స్టేషన్ పునరుద్ధరణకు సంబంధించిన జాప్యాల కారణంగా, అతను వచ్చేసరికే ఆమె వెళ్లిపోయింది. 

ఆ ద్వీపంలో మొత్తం 186 ఉపయోగించిన మందుగుండు సామగ్రి షెల్ కేసింగ్‌లను సేకరించినట్లు పరిశోధకులు తరువాత నిర్ధారించారు.

### రక్షణ, అత్యవసర స్పందన
[thumb|2012 లో పై నుండి చూసిన [Utøya|ఉటోయా]]
మొదటి తూటా 17:22 గంటలకు పేలింది.  రెండు నిమిషాల తర్వాత కాల్పుల గురించి అత్యవసర వైద్య సేవలకు సమాచారం అందింది.  ఆపై ఒక నిమిషం తర్వాత, ఓస్లోలోని పోలీసులకు సమాచారం అందింది.  వారు వెంటనే వీలైనంత త్వరగా ఉటోయా చేరుకోవడానికి ప్రయత్నించారు. కానీ వారిని నేరుగా ద్వీపానికి తీసుకెళ్ళేందుకు వారి వద్ద హెలికాప్టర్ లేదు. 17:30 కి, ఓస్లోలోని పోలీసు వ్యూహాత్మక విభాగం అయిన డెల్టా, కారులో ఉటోయాకు బయల్దేరింది.

సంఘటనా స్థలానికి మొదట వచ్చిన వారిలో ఒకరు, ప్రధాన భూభాగంలోని ఉత్వికా క్యాంపింగ్‌లో ఉంటున్న స్కీ నివాసి అయిన మార్సెల్ గ్లెఫ్. తుపాకీ కాల్పుల శబ్దాలను గుర్తించి, అతను తన పడవను ద్వీపం వైపు నడిపాడు. నీటిలో ఉన్న యువకులకు లైఫ్ జాకెట్లను విసిరేయడం ప్రారంభించాడు. నాలుగైదు ట్రిప్పులలో తనకు వీలైనన్ని ఎక్కువ మందిని రక్షించాడు. ఆ తర్వాత పోలీసులు అతన్ని ఆపమని కోరారు. 30 మంది ప్రాణాలను కాపాడినందుకు *[[The Daily Telegraph|డైలీ టెలిగ్రాఫ్]]* అతన్ని మెచ్చుకుంది. ఆ ప్రాంతంలో సెలవుల్లో ఉన్న వివాహిత జంట హెగే డాలెన్, టోరిల్ హాన్సెన్ మరో 40 మందిని కాపాడారు. డాలెన్ భూమి నుండి సహాయం చేస్తుండగా  హాన్సెన్, పొరుగున ఉన్న ఒక శిబిరం నీటిలో ఉన్న ప్రజలను రక్షించడానికి అనేక పర్యటనలు చేసింది.  ఆ ద్వీపానికి మూడుసార్లు ప్రయాణించిన కాస్పర్ ఇలాగ్ అనేక డజన్ల మందిని రక్షించాడు. ఉటోయాలో "ఏదో భయంకరమైన సంఘటన" జరుగుతోందని సహాయం కోరుతూ స్థానిక నివాసి ఇలాగ్‌కు టెలిఫోన్ కాల్ వచ్చింది. అతను మొదట్లో ఆ కాల్ ఒక చిలిపి పని అనుకున్నాడు, కానీ చర్యలు తీసుకున్నాడు.

డెల్టా, సమావేశ ప్రదేశానికి 18:09 గంటలకు చేరుకుంది. కానీ దాటడానికి పడవ కోసం కొన్ని నిమిషాలు వేచి ఉండాల్సి వచ్చింది. వారు 18:25కి ఉటోయా చేరుకున్నారు. ఆ ద్వీపంలో భారీగా ఆయుధాలు కలిగిన పోలీసులను ఎదుర్కొన్నప్పుడు, ముష్కరుడు మొదట కొన్ని సెకన్ల పాటు తడబడ్డాడు. ఒక అధికారి "లొంగిపోండి లేదా కాల్చేస్తాం" అని అరవడంతో అతను తన ఆయుధాలను పక్కన పెట్టాడు.

బ్రీవిక్ లొంగిపోవడానికి 112 అత్యవసర ఫోన్ నంబర్‌కు 18:01కి, 18:26 గంటలకూ, కనీసం రెండుసార్లు కాల్ చేశాడు. మధ్యలో ప్రజలను చంపడం కొనసాగించాడు. పోలీసులు అతనికి తిరిగి కాల్ చేయడానికి ప్రయత్నించారు కానీ బ్రీవిక్ రెండుసార్లు ఫోన్ కట్ చేశాడని పోలీసులు చెబుతున్నారు.

పోలీసులు సంఘటనా స్థలానికి చేరుకున్నప్పుడు, యూనిఫాంలో ఉన్న ఆ వ్యక్తులు మళ్ళీ తమపై కాల్పులు జరుపుతారని భయపడి, ప్రాణాలతో బయటపడిన వ్యక్తులు అధికారులను తమ ఆయుధాలను విసిరేయమని వేడుకున్నారు.

ఈ దాడిలో 69 మంది మరణించారు. ప్రాణాలతో బయటపడిన 517 మందిలో 66 మంది గాయపడ్డారు.

### అమాయకుడి అరెస్టు
ఉటోయాకు చేరుకున్న పోలీసులు, బ్రీవిక్‌తో పాటు, AUF యొక్క అకెర్షస్ శాఖకు చెందిన 17 ఏళ్ల అమాయకుడైన అన్జోర్ జౌకేవ్‌ను అరెస్టు చేశారు. ఆ యువకుడిని నగ్నంగా చేసి  జైలు గదిలో బంధించారని తెలుస్తోంది. ఇది తానే హంతకుడినని ఒప్పుకున్న వ్యక్తి ఉన్న గది నుండి కేవలం మీటర్ల దూరంలో ఉంది.  బాధితుడు చిన్నతనంలో చెచ్‌న్యాలో సామూహిక హత్యలను చూసినందున, అతని తలకట్టు అతని గుర్తింపు పత్రంలో చూపిన దానికి భిన్నంగా ఉండటం, ప్రాణాలతో బయటపడిన ఇతరుల లాగా అతను కన్నీళ్లు పెట్టుకోకపోవడం, ఉద్వేగంతో స్పందించకపోవడం వల్ల అతన్ని హంతకుడి సహచరుడిగా అనుమానించారు.  అతన్ని 17 గంటల పాటు కస్టడీలో ఉంచారు. ఆ యువకుడు హత్యకు గురయ్యాడని భయపడిన అతని కుటుంబ సభ్యులను సంప్రదించడంలో పోలీసులు విఫలమయ్యారనీ, న్యాయవాది లేకుండా బాధితుడిని విచారించారనీ న్యాయవాది హెరాల్డ్ స్టాబెల్ విమర్శించాడు. 

## ప్రమాద బాధితులు
రెండవ ప్రపంచ యుద్ధం తర్వాత నార్వేలో జరిగిన అత్యంత దారుణమైన దాడులివి, ప్రతి నలుగురు నార్వేజియన్లలో ఒకరికి ఈ దాడుల వల్ల ప్రభావితమైన వారు తెలుసునని ఒక సర్వేలో తేలింది. 2004 మాడ్రిడ్ రైలు బాంబు దాడులు, 2015 పారిస్ దాడులు, 2016 నైస్ ట్రక్ దాడి, 1980 బోలోగ్నా బాంబు దాడుల తర్వాత పశ్చిమ ఐరోపాలో ఇది ఐదవ అత్యంత ప్రాణాంతకమైన భూ ఉగ్రవాద దాడి.

### ఓస్లోలో

ఓస్లో దాడుల్లో ఎనిమిది మంది మరణించారు; పేలుడు, షాక్ వేవ్ శిథిలాల కారణంగా వెంటనే ఆరుగురు మరణించగా, మరో ఇద్దరు గాయాల కారణంగా మరణించారు. ప్రభుత్వ భవనాల్లో, వాటి చుట్టుపక్కల ప్రాంతాలలో 325 మంది ఉన్నట్లు అంచనా వేయబడింది. వీరిలో కనీసం 209 మంది పేలుడు, శిథిలాల కారణంగా శారీరకంగా గాయపడ్డారు. చాలా మంది సాపేక్షంగా చిన్నవారు. స్థానిక ప్రమాద ఆసుపత్రిలో చికిత్స పొందగలిగినప్పటికీ, 12 మందికి తీవ్రమైన గాయాలు అయ్యాయి. పది మందిని ఉల్లెవాల్ యూనివర్సిటీ హాస్పిటల్ (OUS, ఉల్లెవాల్) కు, నలుగురిని ఒక మోస్తరు నుండి తీవ్రమైన గాయాలతో, ఆరుగురు తీవ్ర గాయాలతో, ఇద్దరిని అకెర్ యూనివర్సిటీ హాస్పిటల్ (OUS, అకెర్) కు పంపారు. ఓస్లో యూనివర్సిటీ హాస్పిటల్స్ (OUS) లోని ఒక వైద్యుడు మాట్లాడుతూ, ఆసుపత్రి సిబ్బంది తల, ఛాతీ, ఉదర గాయాలకు చికిత్స చేస్తున్నారని చెప్పారు.

ప్రధాన మంత్రి జెన్స్ స్టోల్టెన్‌బర్గ్ రాయల్ ప్యాలెస్ సమీపంలోని తన అధికారిక నివాసంలో, మరుసటి రోజు ఉటోయాలో ఇవ్వాల్సిన ప్రసంగాన్ని సిద్ధం చేసుకుంటున్నారు. ఆ సమయంలో నార్వే ఆర్థిక మంత్రి సిగ్బ్జోర్న్ జాన్సెన్ సెలవులో డెన్మార్క్‌లో ఉన్నారు.

నార్వేజియన్లకు సాధారణంగా సెలవు నెల అయిన జూలైలో బాంబు దాడి జరిగినందున, శుక్రవారం మధ్యాహ్నం కావడంతోనూ, చాలా మంది ప్రభుత్వ ఉద్యోగులు వారాంతంలో ఇంటికి వెళ్లిపోయారు కాబట్టి ఆ ప్రాంతంలో సాధారణం కంటే తక్కువ మంది ఉన్నారు.

### ఉటోయాలో

ఆ ద్వీపంలో ఏమి జరిగిందనేది మొదట్లో చాలా గందరగోళంగా ఉంది. మొదట ఇచ్చిన అధికారిక గణాంకాలు కనీసం 10 మంది మరణించారని. సాయంత్రం గడిచేకొద్దీ అనేక ప్రత్యక్ష సాక్షుల నివేదికలు ఈ సంఖ్యను సందేహాస్పదంగా చేశాయి. జూలై 23న సుమారు 03:50 (CEST)కి, రెండు ప్రధాన నార్వేజియన్ టెలివిజన్ నెట్‌వర్క్‌లు NRK1, TV2 లు ఓస్లోలోని "సెంట్రమ్ పొలిటిస్టాస్జోన్" నుండి ప్రత్యక్ష విలేకరుల సమావేశాన్ని ప్రసారం చేశాయి. అక్కడ నార్వే జాతీయ పోలీసు కమిషనర్ ఓయ్స్టీన్ మాలాండ్ ఉటోయాలో మరణాల సంఖ్య "కనీసం 80"కి చేరుకుందని, సంఖ్య పెరిగే అవకాశం ఉందనీ చెప్పాడు.

జూలై 25న, ఉటోయాలో బాధితులు ప్రధాన భూభాగానికి తిరిగి వచ్చినప్పుడు మృతులను లెక్కించిన తర్వాత సంఖ్యను 68కి తగ్గించినట్లు పోలీసు ప్రతినిధి వెల్లడించారు. గల్లంతైన వారి సంఖ్య ఇంకా ఎక్కువగానే ఉందని, మృతుల సంఖ్య 86 వరకు ఉండవచ్చని వారు తెలిపారు. జూలై 29న ఉటోయా నుండి తీవ్రంగా గాయపడిన బాధితుల్లో ఒకరు ఆసుపత్రిలో మరణించారని పోలీసులు ప్రకటించారు. దీనితో ద్వీపంలో జరిగిన మారణహోమంలో మరణించిన వారి సంఖ్య 69కి చేరుకుంది.

జూలై 26న నార్వేజియన్ పోలీసులు తమ వెబ్‌సైట్‌లో బాధితుల పేర్లు, పుట్టిన తేదీలను విడుదల చేయడం ప్రారంభించారు. జూలై 29 నాటికి మొత్తం 77 మంది బాధితుల పేర్లు (బాంబు దాడిలో 8 మంది, ఉటోయా నుండి 69 మంది) ప్రచురించబడ్డాయి, చివరి వ్యక్తి, కాల్పుల బాధితుడు, 28వ తేదీన కనుగొనబడ్డాడు.

ద్వీపంపై జరిగిన దాడిలో మరణించిన 69 మందిలో, 57 మంది తలపై ఒకటి లేదా అంతకంటే ఎక్కువ కాల్పులు జరపడంతో మరణించారు. మొత్తం మీద, తుపాకీ కాల్పుల్లో 67 మంది మరణించారు, ఒకరు తప్పించుకోవడానికి ప్రయత్నిస్తూ కొండపై నుండి పడి మరణించారు. మరొకరు ద్వీపం నుండి ఈత కొట్టడానికి ప్రయత్నిస్తూ మునిగిపోయారు. మొత్తం మీద, బ్రీవిక్ కనీసం 186 షాట్లు కాల్చాడు. ఇంకా "గణనీయమైన మొత్తంలో మందుగుండు సామగ్రి" మిగిలి ఉంది.

ఆ సమయంలో ద్వీపంలో ఉన్న 564 మందిలో, 69 మంది మరణించారు. కనీసం 110 మంది వివిధ శారీరక గాయాల పాలయ్యారు. స్థానికంగా ఏర్పాటు చేయబడిన ప్రమాద క్లినిక్‌లో సుమారు 50 మందికి చికిత్స అందించారు. ద్వీపం నుండి పారిపోయి ఈత కొట్టిన తర్వాత కోతలు, గాయాలు, అల్పోష్ణస్థితి వంటి సాపేక్షంగా చిన్న గాయాలకు చికిత్స అందించబడింది. ఆ రోజు ఉటోయాలో మేఘావృతమై వర్షం పడింది, గాలి ఉష్ణోగ్రత  మధ్య ఉంది. ద్వీపం చుట్టూ నీటి ఉష్ణోగ్రత . ప్రధాన భూభాగానికి అతి తక్కువ దూరం దాదాపు 600 మీటర్లు. అరవై మందిని చుట్టుపక్కల ఆసుపత్రులకు తరలించారు, 55 మంది తీవ్ర గాయాలతో బాధపడుతున్నారు. ఒక ఆసుపత్రిలో గాయాలకు చికిత్స చేసిన చీఫ్ సర్జన్ తన 23 సంవత్సరాల ప్రాక్టీస్‌లో ఇలాంటి గాయాలను ఎప్పుడూ చూడలేదనీ, శరీరం గుండా బుల్లెట్లు చాలా ముక్కలుగా చీలిపోయాయనీ వివరించాడు. ముప్పై మూడు మంది వ్యక్తులు ఒకటి లేదా అంతకంటే ఎక్కువ బుల్లెట్లకు నేరుగా తగిలి ప్రాణాలతో బయటపడ్డారు, కానీ కాల్పులకు గురైన 23 ఏళ్ల వ్యక్తి రెండు రోజుల తర్వాత తల, వీపుపై బుల్లెట్ గాయాల కారణంగా ఆసుపత్రిలో మరణించాడు.

ఆ సమయంలో ద్వీపంలో ఉన్న 564 మందిలో నార్వే నలుమూలల నుండి వచ్చినవారు, అలాగే కొంతమంది విదేశాల నుండి వచ్చిన సందర్శకులు కూడా ఉన్నారు. మరణించిన వారు నార్వేలోని 19 కౌంటీలలో 18 మంది, జార్జియాకు చెందిన ఒక మహిళ కూడా ఉన్నారు. గాయపడిన వ్యక్తులు స్వాల్‌బార్డ్‌తో సహా మొత్తం దేశానికి చెందినవారు. ఓస్లో నుండి వచ్చిన బాధితులతో కలిపి, నార్వే జనాభాలో సగటున పావు వంతు మందికి దాడుల వల్ల ప్రభావితమైన బాధితుడు ఎవరో ఒకరు తెలుసునని ఓ సర్వేలో తేలింది. చనిపోయిన, గాయపడిన వారిలో చాలామంది లేదా వారి తల్లిదండ్రులు ఉన్నత స్థాయి ప్రభుత్వ మంత్రుల వ్యక్తిగత స్నేహితులు. నార్వే యువరాణి మెట్టే-మారిట్ సవతి సోదరుడు, విధుల్లో లేని, నిరాయుధుడైన పోలీసు అధికారీ అయిన ట్రోండ్ బెర్ంట్సెన్ మొదట కాల్చి చంపబడ్డాడు.

## నేరస్థుడు
పబ్లిక్ బ్రాడ్‌కాస్టర్ NRK, అనేక ఇతర నార్వేజియన్ మీడియా సంస్థలు అనుమానిత దాడి చేసిన వ్యక్తిని ఆండర్స్ బెహ్రింగ్ బ్రీవిక్‌గా గుర్తించాయి. కాల్పులకు పాల్పడినందుకు, ఓస్లో బాంబు దాడితో కూడా సంబంధం ఉన్నందుకూ అతన్ని ఉటోయాలో అరెస్టు చేశారు. రెండు దాడులకూ అతనిపై ఉగ్రవాద అభియోగం మోపబడింది. అతని న్యాయవాది ప్రకారం, విచారణ సమయంలో బాంబు దాడికి, కాల్పులకూ తాను బాధ్యత వహించానని బ్రీవిక్ అంగీకరించాడు, కానీ తన చర్యలు "దారుణమైనవే గానీ అవసరమైనవి" అని అతను నొక్కిచెప్పి అతను నేరాన్ని తిరస్కరించాడు. జూలై 25న అతని విచారణ సమయంలో, బ్రీవిక్‌ను ఎనిమిది వారాల పాటు రిమాండ్‌కు తరలించారు. మొదటి సగం కాలం ఏకాంత నిర్బంధంలో ఉంచారు. బ్రీవిక్ తనపై బహిరంగ విచారణ జరపాలనీ, తన సొంత డిజైన్ యూనిఫామ్ ధరించి దానికి హాజరు అవుతాననీ కోరుకున్నాడు. కానీ ఆ రెండు అభ్యర్థనలనూ ప్రిసైడింగ్ జడ్జి తిరస్కరించాడు.

### మానసిక ఆరోగ్యం
అరెస్టు తర్వాత బ్రీవిక్‌ను, కోర్టు నియమించిన ఫోరెన్సిక్ మనోరోగ వైద్యులు పరీక్షించారు. వారు అతనికి పారనాయిడ్ స్కిజోఫ్రెనియా ఉన్నట్లు నిర్ధారించారు. దాడుల సమయంలో అతను మానసిక రోగి అనీ, నేరపూరితమైన పిచ్చివాడనీ నిర్ధారించారు. వార్తాపత్రిక చర్చలలో విమర్శించబడినప్పటికీ, సమర్పించిన నివేదికను నిపుణుల విస్తృత బృందం సమీక్షించిన తర్వాత నార్వేజియన్ బోర్డ్ ఆఫ్ ఫోరెన్సిక్ మెడిసిన్ ఎటువంటి వ్యాఖ్యలు లేకుండా ఆమోదించింది.

తన డిఫెన్స్ న్యాయవాది ప్రకారం, బ్రీవిక్ మొదట్లో ఆశ్చర్యం వ్యక్తం చేశాడు. నివేదిక తనను అవమానించిందని అతను భావించాడు. తరువాత ఆయన "ఇది కొత్త అవకాశాలను అందిస్తుంది" అని అన్నాడు. మనోరోగచికిత్స నివేదికపై విమర్శలు వచ్చిన తరువాత కోర్టు, 2012 జనవరిలో రెండవ మానసిక పరీక్ష జరిపేందుకు ఆమోదించింది. 2012 ఏప్రిల్‌లో వచ్చిన ఈ పరీక్ష నివేదికలో బ్రీవిక్ పిచ్చివాడు కాదని ప్రకటించారు. చివరికి, జిల్లా కోర్టు యొక్క ఐదుగురు న్యాయమూర్తుల ప్యానెల్ తీర్పు, బ్రీవిక్ పిచ్చివాడు కాదని అంగీకరించాయి.

### రాజకీయ, మతపరమైన అభిప్రాయాలు
బ్రీవిక్‌కు "ఆండ్రూ బెర్విక్" అనే పేరును కలిగి ఉన్న *2083: ఎ యూరోపియన్ డిక్లరేషన్ ఆఫ్ ఇండిపెండెన్స్* అనే 1,518 పేజీల సంకలనానికి సంబంధం ఉంది. ఓస్లోలో బాంబు పేలుడుకు దాదాపు 90 నిమిషాల ముందు ఈ ఫైలు 1,003 చిరునామాలకు ఈ-మెయిల్ చేయబడింది. విశ్లేషకులు అతనికి ఇస్లామో ఫోబిక్ అభిప్రాయాలు, ఇస్లాం పట్ల ద్వేషం ఉన్నాయని, యూరప్‌లోకి ముస్లిం వలసలను నిరోధించడానికి అంకితమైన గుర్రంలా తనను తాను భావించుకున్న వ్యక్తి అనీ అభివర్ణించారు.

సాంస్కృతిక మార్క్సిజాన్ని నిర్వచించే మ్యానిఫెస్టోలోని పరిచయ అధ్యాయం ఫ్రీ కాంగ్రెస్ ఫౌండేషన్ రాసిన *పొలిటికల్ కరెక్ట్‌నెస్: ఎ షార్ట్ హిస్టరీ ఆఫ్ యాన్ ఐడియాలజీ* కాపీ. ఈ సంకలనంలోని ప్రధాన భాగాలు నార్వేజియన్ బ్లాగర్ ఫ్జోర్డ్‌మాన్ అనే మారుపేరుకు ఆపాదించబడ్డాయి. ఈ వచనం *[[Industrial Society and Its Future|అన్‌బాంబర్ మానిఫెస్టోతో]]* మక్కికి మక్కి సారూప్యత ఉంది. టెడ్ కాజిన్స్కీ వాడిన "వామపక్షవాదులు" స్థానంలో "సాంస్కృతిక మార్క్సిస్టులు" వంటి మార్పులు మాత్రమే ఉన్నాయి. నిశ్చయాత్మక చర్యను విమర్శించే విభాగంలో "నల్లజాతి ప్రజలు" కు బదులుగా "ముస్లింలు" అని వాడారు. ఆ రచనలలో అమెరికన్ ప్రభావాలున్నట్లు *[[The New York Times|న్యూయార్క్ టైమ్స్]]* వివరించింది. ఈ సంకలనం ముస్లిం వ్యతిరేక అమెరికన్ రాబర్ట్ స్పెన్సర్ గురించి 64 సార్లు ప్రస్తావించిందని, స్పెన్సర్ రచనలను చాలా సేపు ఉదహరించిందనీ పేర్కొంది. బాట్ యె'ఓర్ రచన డజన్ల సార్లు ఉదహరించబడింది. తీవ్రవాద, ఇస్లాం వ్యతిరేక బ్లాగర్ పమేలా గెల్లర్, నవల ది టర్నర్ డైరీస్, నియో-పాగన్ రచయిత కోయెన్‌రాడ్ ఎల్స్ట్, డేనియల్ పైప్స్‌లను కూడా ప్రేరణకు మూలాలుగా పేర్కొన్నారు. ఈ మ్యానిఫెస్టోలో మిడిల్ ఈస్ట్ నిపుణుడు బెర్నార్డ్ లూయిస్, ఎడ్మండ్ బర్క్, మహాత్మా గాంధీ, థామస్ జెఫెర్సన్, జార్జ్ ఆర్వెల్, అలాగే జెరెమీ క్లార్క్సన్ *[[Sunday Times|సండే టైమ్స్]]* కాలమ్, మెలానీ ఫిలిప్స్ *డైలీ మెయిల్* కాలమ్ నుండి కోట్స్ ఉన్నాయి. అందులో అయాన్ హిర్సీ అలీ, బ్రూస్ బావెర్, శ్రీయా ట్రిఫ్కోవిక్, హెన్రిక్ M. బ్రోడర్‌లపై ప్రశంసలున్నాయి. ఈ సంకలనం పితృస్వామ్య పునరుద్ధరణను సమర్థిస్తుంది, ఇది యూరోపియన్ సంస్కృతిని కాపాడుతుందని పేర్కొంది.

ఈ సంకలనంలో అతని  తీవ్ర-రైట్ భావజాలం, విదేశీయుల వ్యతిరేక ప్రాపంచిక దృక్కోణం ఉన్నాయి. ఇందులో సాంస్కృతిక సంప్రదాయవాదం, కుడి-వింగ్ పాపులిజం, అల్ట్రానేషనలిజం, ఇస్లామోఫోబియా, తీవ్ర-కుడి జియోనిజం వివిధ రకాల రాజకీయ భావనలు, సెర్బియన్ పారామిలిటరిజంకు  మద్దతుతో సహా ఉన్నాయి. ఇది ఇస్లాంనూ "సాంస్కృతిక మార్క్సిజం"నూ శత్రువుగా భావిస్తుంది. క్రైస్తవ యూరప్‌ను కాపాడటానికి "యురేబియా"నూ బహుళ సాంస్కృతికతనూ నిర్మూలించాలని వాదిస్తుంది. మధ్య యుగాలలో లాగా ఇస్లాంకు వ్యతిరేకంగా జరిగిన చారిత్రాత్మక క్రూసేడ్లను పునరుద్ధరించాలని అతను యూరోపియన్లను కోరాడు. దాడికి 6 గంటల ముందు బ్రీవిక్, యూట్యూబ్‌లో విడుదల చేసిన వీడియోలో పశ్చిమ ఐరోపాలో నివసించే వామపక్షవాదులపై, ముస్లింలపై హింసను ప్రోత్సహిస్తున్నట్లు చెప్పాడు.

యూరోపియన్ ముస్లింలపై ఆ చర్యకు పాల్పడటానికి ఇతర విషయాలతోపాటు, రెండవ ప్రపంచ యుద్ధం తర్వాత చెకోస్లోవేకియా నుండి జర్మన్లను బహిష్కరించడానికి దోహదపడిన బెనెస్ డిక్రీలను ఒక ఉదాహరణగా తన మ్యానిఫెస్టోలో వెల్లడించాడు. తన మ్యానిఫెస్టోలో ముస్లింలను భారతదేశం నుండి తరిమికొట్టాలని హిందువులను కోరాడు. 2011 నుండి 2083 వరకు యూరప్ నుండి ముస్లింలందరినీ క్రమంగా స్వదేశానికి పంపించివేయాలని డిమాండ్ చేసాడు. యూరోపియన్ సమాజ నిర్మాణం కోతకు గురికావడానికి స్త్రీవాదమే కారణమని నిందించాడు.

బ్రీవిక్ రచనలు ఇంగ్లీష్ డిఫెన్స్ లీగ్ గురించి ప్రస్తావించాయి. అతనికి EDL సీనియర్ సభ్యులతో పరిచయం ఉందనీ, ఆ సమూహం యొక్క నార్వేజియన్ వెర్షన్ 'బలం పొందే ప్రక్రియలో ఉంది' అనీ అతను రాసాడు. EDL 'అమాయక మూర్ఖులు' అని రాశాడు. ఎందుకంటే అతని మాటలలోనే, EDL 'భీభత్సాన్ని సాధనంగా ఉపయోగించేవాటిన్మి, అన్ని విప్లవాత్మక సంప్రదాయవాద ఉద్యమాలను తీవ్రంగా ఖండిస్తుంది'. EDL నాయకుడు టామీ రాబిన్సన్ బ్రీవిక్‌నూ, జూలై 26 న అతను చేసిన దాడినీ ఖండించాడు. అతనితో తనకు సంబంధాలున్నాయనే దానిని ఖండించాడు.

అరెస్టు చేసిన తర్వాత, బ్రీవిక్‌ను పోలీసు అధికారులు మితవాద ఉగ్రవాదిగా అభివర్ణించారు. బ్రీవిక్ తనను తాను సంప్రదాయవాద జాతీయవాదిగా భావిస్తున్నట్లు *వెర్డెన్స్ గ్యాంగ్* వార్తాపత్రిక అభివర్ణించింది. *ది ఆస్ట్రేలియన్* ప్రకారం, బ్రీవిక్ క్రైస్తవ సమాజాలలోకి ముస్లిం వలసలను తీవ్రంగా విమర్శించాడు. అతను ఇజ్రాయెల్ అనుకూలుడు, యునైటెడ్ స్టేట్స్‌లో టీ పార్టీ ఉద్యమాన్ని ఆరాధించేవాడు అని రాసింది. డిప్యూటీ పోలీస్ చీఫ్ రోజర్ ఆండ్రేసెన్ మొదట విలేకరులతో మాట్లాడుతూ "మా దగ్గర ఇంతకంటే ఎక్కువ సమాచారం లేదు" అని అన్నాడు.... [అతని] సొంత వెబ్‌సైట్‌లలో కనబడినది ఏమిటంటే, అది కుడి వైపుకు అనుకూలంగా ఉంది, అది క్రైస్తవ మతవాదమని చెప్పవచ్చు." అన్నాడు. తదనంతరం, బ్రీవిక్‌ను క్రైస్తవ *మతవాదిగా ఆండ్రేసెన్ వర్ణించడాన్ని ఇతరులు వివాదం చేశారు.* ఇంకా, బ్రీవిక్ "నాకూ నాలాంటి చాలా మందికీ యేసుక్రీస్తుతో దేవునితో వ్యక్తిగత సంబంధమేమీ లేదు" అని పేర్కొన్నాడు. *ఇంటర్నేషనల్ బిజినెస్ టైమ్స్* ప్రకారం, తన మ్యానిఫెస్టోలో, అతను "తనను తాను మతపరమైన వ్యక్తిగా భావించలేదు", కానీ అతను ఒక సాంస్కృతిక క్రైస్తవుడిగా గుర్తించుకున్నాడు. సాంస్కృతిక, మతపరమైన క్రైస్తవుల మధ్య తేడాల గురించి రాశాడు. కానీ ఇద్దరూ క్రైస్తవులేననీ, వారికి ఒకే గుర్తింపు, లక్ష్యాలూ ఉన్నాయని నొక్కి చెప్పాడు. జైలు శిక్ష తర్వాత, బ్రీవిక్ తనను తాను క్రైస్తవుడిగా గుర్తించననీ, తన మతం ఓడినిజం అనీ, ఓడిన్‌కు "ప్రార్థిస్తానని, త్యాగం చేస్తాననీ" పేర్కొన్నాడు. అతను తనను తాను ఫాసిస్ట్, జాతీయ సోషలిస్ట్‌గా కూడా గుర్తించుకున్నాడు. "జాతీయవాదులను" రక్షించడానికి తాను గతంలో జిహాదిస్ట్ వ్యతిరేక వాక్చాతుర్యాన్ని ఉపయోగించుకున్నానని పేర్కొన్నాడు.

అతను తీవ్రమైన-కుడి వెబ్‌సైట్ *document.no* లో అనేక పోస్టులు రాశాడు. అతను Document.no వెబ్‌సైట్‌తో అనుబంధంగా ఉన్న "డాక్యుమెంట్స్ వెన్నర్" (ఫ్రెండ్స్ ఆఫ్ డాక్యుమెంట్) సమావేశాలకు హాజరయ్యాడు. అతను ప్రోగ్రెస్ పార్టీ (FrP)లోను, దాని యువజన విభాగం FpU లోనూ మాజీ సభ్యుడు. అప్పటి FpU నాయకుడు ఓవ్ వానెబో ప్రకారం, బ్రీవిక్ 2000ల ప్రారంభంలో చురుకుగా ఉండేవాడు. కానీ అతని దృక్కోణాలు మరింత తీవ్రంగా మారడంతో అతను పార్టీని విడిచిపెట్టాడు.

తన ఆన్‌లైన్ యూట్యూబ్ వీడియోలో, ఇస్లాంకు, ముస్లింలకూ వ్యతిరేకంగా పోరాడిన గత యూరోపియన్ నాయకుల పట్ల ప్రశంసలు వ్యక్తం చేశాడు. చార్లెస్ మార్టెల్, రిచర్డ్ ది లయన్‌హార్ట్, ఎల్ సిడ్, వ్లాడ్ ది ఇంపేలర్, జాక్వెస్ డి మోలే, జార్ నికోలస్, జాన్ III సోబిస్కీల పేర్లను ఉదహరించాడు. బ్రీవిక్ పేరుతో, అతని  చిత్రంతో సృష్టించబడిన ఒక సోషల్ మీడియా వెబ్‌సైట్‌లో అతన్ని విన్స్టన్ చర్చిల్, మాక్స్ మనుస్ లను, వివాదాస్పద డచ్ రాజకీయ నాయకుడు గీర్ట్ వైల్డర్స్ నూ ఆరాధిస్తాడని రాసింది. ఆ వెబ్‌సైటు కర్త ఎవరో తెలియరాలేదు. వీడియోలో ప్లే చేయబడిన సంగీతం *ఏజ్ ఆఫ్ కోనన్: హైబోరియన్ అడ్వెంచర్స్* అనే వీడియో గేమ్ సౌండ్‌ట్రాక్ నుండి వచ్చింది.

## స్పందనలు
[center|thumb|750x750px|దాడుల తరువాత 2011 జూలై 25 న [Sentrum, Oslo|ఓస్లోలోని సెంట్రమ్‌లో పూల కవాతు. దాదాపు 2,00,000 మంది హాజరైనట్లు అంచనా.]]

### దేశీయంగా
దాడుల తర్వాతి ఉదయం జరిగిన విలేకరుల సమావేశంలో, ప్రధాన మంత్రి జెన్స్ స్టోల్టెన్‌బర్గ్, న్యాయ మంత్రి నట్ స్టోర్‌బెర్గెట్ దేశాన్ని ఉద్దేశించి ప్రసంగించారు. స్టోల్టెన్‌బర్గ్ ఈ దాడిని "జాతీయ విషాదం" అనీ, రెండవ ప్రపంచ యుద్ధం తర్వాత నార్వేలో జరిగిన అత్యంత ఘోరమైన దారుణమనీ అభివర్ణించారు. ఈ దాడి నార్వేజియన్ ప్రజాస్వామ్యానికి హాని కలిగించదని స్టోల్టెన్‌బర్గ్ చెప్పాడు. హింసకు సరైన సమాధానం "మరింత ప్రజాస్వామ్యం, మరింత నిష్కాపట్యతే గానీ, అమాయకత్వం కాదు" అని చెప్పాడు. 2011 జూలై 24 న జరిగిన స్మారక సభలో చేసిన ప్రసంగంలో అతను, సరైన ప్రతిచర్య ఎలా ఉంటుందో చెబుతూ ఇలా అభిప్రాయపడ్డాడు: "CNN ఇంటర్వ్యూ చేసిన AUF అమ్మాయి కంటే దీని గురించి ఎవరూ బాగా చెప్పలేరు: 'ఒక్క వ్యక్తి అంత ద్వేషాన్ని చూపించగలిగితే, కలిసి నిలబడి మనం ఎంత ప్రేమను చూపించగలమో ఆలోచించండి.'"

వర్కర్స్ యూత్ లీగ్ నాయకుడు ఎస్కిల్ పెడెర్సెన్ "ఉటోయాకు తిరిగి వస్తానని" ప్రతిజ్ఞ చేసి, నార్వే తన విశాలత్వాన్ని, సహన సంప్రదాయాన్నీ కొనసాగించాలని కోరాడు.

నార్వేజియన్ రాజకీయ పార్టీల నాయకులు విచారం వ్యక్తం చేశారు. బహిరంగ ప్రకటనలలో సంతాపాన్ని పంపారు.

వేసవి విరామంలో ఉన్న నార్వే పార్లమెంటు, 2011 ఆగస్టు 1 న దాడి బాధితులను గౌరవించటానికి అసాధారణ సమావేశం ఏర్పాటు చేసింది. పార్లమెంటరీ సంప్రదాయానికి విరుద్ధంగా కింగ్ హెరాల్డ్ V, క్రౌన్ ప్రిన్స్ హాకోన్ ఇద్దరూ దానికి హాజరయ్యారు. నార్వే పార్లమెంట్ అధ్యక్షుడు డాగ్ టెర్జే ఆండర్సన్ మొత్తం 77 మంది బాధితుల పేర్లను బిగ్గరగా చదివి వినిపించాడు. ఈ సెషన్‌ను చూసేందుకు ప్రజలను కూడా అనుమతించారు గానీ, సీట్లు పరిమితంగా ఉన్నందున, మరణించిన వారి బంధువులకు ప్రాధాన్యత ఇచ్చారు. ఉగ్రవాద దాడి బాధితుల జ్ఞాపకార్థం నార్వేలో ఆగస్టు 21ని జాతీయ సంతాప దినంగా ప్రకటించారు.

పార్లమెంటులోని ఏడు రాజకీయ పార్టీలు సెప్టెంబరులో జరిగిన స్థానిక ఎన్నికల ప్రచారాన్ని ఆగస్టు మధ్యకాలం వరకు వాయిదా వేయడానికి అంగీకరించాయి.  పాఠశాల ఎన్నికలను రద్దు చేయకపోయినా, ఎన్నికల డిబేట్లను రద్దు చేసారు.

మాగ్నస్ రాన్‌స్టోర్ప్, ఇతర ఉగ్రవాద నిపుణులూ ఈ దాడుల వెనుక విదేశీయుల హస్తం ఉందని తొలుత అనుమానించారు. దాడి జరిగిన వెంటనే, జాతియేతర నార్వేజియన్లు, ముఖ్యంగా ముస్లిం నార్వేజియన్లు వేధింపులకు, హింసకూ గురయ్యారు.

2012 ఆగస్టు 13 న నార్వే ప్రధాన మంత్రికి గ్జోర్వ్ నివేదిక అందింది. ఇది, ఉటోయాలో ఊచకోతను చెయ్యకుండా బ్రీవిక్‌ను ఆపి ఉండవచ్చని తేల్చింది.  (ఈ నివేదిక కోసం 2011 ఆగస్టులో పార్లమెంటు ఆదేశించింది.)

### అంతర్జాతీయంగా
[thumb|దాడుల తర్వాత [హెల్సింకి|హెల్సింకిలో సగం ఎత్తులో ఎగురుతున్న ఫిన్నిష్ జెండా]]

ఐక్యరాజ్యసమితి, ఐరోపా సమాఖ్య, నాటో, ప్రపంచవ్యాప్తంగా అనేక ప్రభుత్వాలూ ఈ దాడులను ఖండించాయి, సంతాపం ప్రకటించాయి, నార్వేకు సంఘీభావం తెలిపాయి. అయితే, పశ్చిమ ఐరోపాకు చెందిన మితవాద రాజకీయ నాయకులు ఈ హత్యలకు మద్దతు ఇస్తున్నట్లో, బహుళ-సాంస్కృతికత అనే సాకు చూపి ఈ దురంతాన్ని క్షమించినట్లు కూడా నివేదికలు ఉన్నాయి. ఒక ప్రముఖ రేడియో కార్యక్రమంలో చేసిన ఇంటర్వ్యూలో ఇటాలియన్ MEP, లెగా నోర్డ్‌లో ప్రముఖ సభ్యుడూ, బెర్లుస్కోనీ సంప్రదాయవాద సంకీర్ణంలో జూనియర్ భాగస్వామీ అయిన ఫ్రాన్సిస్కో స్పెరోని ఇలా అన్నాడు: "బ్రీవిక్ ఆలోచనలు పాశ్చాత్య నాగరికతను సమర్థిస్తున్నాయి." ఇటాలియన్ MEP మారియో బోర్గెజియో కూడా ఇలాంటి అభిప్రాయాలనే వ్యక్తం చేశాడు. ఆస్ట్రియా జాతీయ మండలి సభ్యుడైన వెర్నర్ కోయినిగ్‌షోఫర్ ఈ ఊచకోతను, గర్భస్రావం వలన జరిగిన లక్షలాది పిండాల మరణంతో సమానమని చెప్పాడు. ఆ తర్వాత అతన్ని కుడి-పక్ష ఫ్రీడమ్ పార్టీ ఆఫ్ ఆస్ట్రియా బహిష్కరించింది.

2011 జూలై 25 న, మధ్యాహ్నం (CEST) రెండు దాడుల బాధితులకు సంతాప సూచకంగా నార్డిక్ దేశాలు ఒక నిమిషం మౌనం పాటించాయి. నార్వే ఐదు నిమిషాల పాటు మౌనం దాల్చింది. దాదాపు 600,000 మంది నివాసితులున్న ఓస్లో నగరంలో, "పువ్వుల మార్చ్"కు 200,000 మంది హాజరైనట్లు అంచనా.

దాడులపై ఫాక్స్ న్యూస్ చేసిన కవరేజ్‌కు గాను, దాని వ్యాఖ్యాత గ్లెన్ బెక్‌పై విమర్శలు వచ్చినట్లు నార్వేజియన్ మీడియా నివేదించింది. బెక్, AUF ని హిట్లర్ యూత్ తో పోల్చాడు. నార్వేజియన్ లేబరు పార్టీ పట్ల రాజకీయ సానుభూతి ఉన్న నార్వేజియన్ ప్రొఫెసర్ ఫ్రాంక్ ఆరెబ్రోట్, బెక్ ని "ఫాసిస్ట్" అనీ, "స్వైన్" అనీ వర్ణించాడు.

## విచారణ
న్యాయవాది అభ్యర్థన మేరకు పోలీసులు మొదట్లో న్యాయవాది ఎంపికను రహస్యంగా ఉంచారు. బ్రీవిక్ తరపున వ్యవహరించడానికి న్యాయవాది గీర్ లిప్పెస్టాడ్ ఎన్నికయ్యాడు; బ్రీవిక్ ప్రత్యేకంగా లిప్పెస్టాడ్‌ను తనకు న్యాయవాదిగా కావాలని అభ్యర్థించాడు.

2011 జూలై 25 న బ్రీవిక్‌ను ఓస్లో జిల్లా కోర్టులో హాజరుపరిచారు . బ్రీవిక్ విచారణను తన సహచరులతో సంభాషించడానికి అవకాశంగా ఉపయోగించుకుంటాడని పోలీసులు భయపడ్డారు. దీని కారణంగా, విచారణకు మీడియానూ, ఇతర ప్రేక్షకులనూ అనుమతించలేదు. బదులుగా, న్యాయమూర్తి కిమ్ హెగర్ కొద్దిసేపటి తర్వాత విలేకరుల సమావేశం నిర్వహించి కోర్టు నిర్ణయాన్ని చదివారు. నార్వేజియన్ న్యాయ వ్యవస్థలో పూర్తిగా మూసివేసిన కోర్టు విచారణల ఆచారం చాలా అరుదు.

ఏ నేరారోపణలు నమోదు చేయాలనే దానిపై చర్చ తీవ్రంగా జరిగింది. చాలా మంది పోలీసు న్యాయవాదులు అధిక రాజద్రోహం లేదా మానవత్వానికి వ్యతిరేకంగా నేరాలను కోరుకున్నారు. చివరికి ప్రాసిక్యూషన్ బ్రీవిక్‌పై ఉగ్రవాద ఆరోపణల అభియోగం మోపింది. ఉటోయాలో తుపాకీదారుడిని తానేనని, ఓస్లో బాంబు దాడికి తానే కారణమని బ్రీవిక్ అంగీకరించాడు. ఇతర సంఘటనలన్నింటినీ కూడా అంగీకరించాడు. అయినప్పటికీ, తాను నిర్దోషి నని అతను వాదించాడు, "నేను ఈ న్యాయ వ్యవస్థను గుర్తించను" అని పేర్కొన్నాడు. జిల్లా న్యాయవాది క్రిస్టియన్ హాట్లో బ్రీవిక్‌ను ఎనిమిది వారాల పాటు మెయిల్ గానీ, సందర్శనలు గానీ లేకుండా నిర్బంధించాలని ఆదేశించాడు. "నిందితుడు సమాజానికి తక్షణ ప్రమాదం, అతని భద్రత, ఇతరుల భద్రత కోసం అతన్ని నిర్బంధించాలి. ఆరోపించిన నేరాలకు అతను దోషి అయ్యే అవకాశం చాలా ఎక్కువ. సాక్ష్యాలను నాశనం చేయకుండా నిరోధించడానికి జైలు శిక్ష అవసరం" అని పేర్కొంటూ న్యాయమూర్తి ప్రాసిక్యూషన్‌కు అనుకూలంగా తీర్పు ఇచ్చారు. ప్రాసిక్యూషన్ ఆదేశాల మేరకు బ్రీవిక్‌ను మెయిల్ లేదా సందర్శన లేకుండా ఎనిమిది వారాల నిర్బంధానికి రిమాండ్ చేశారు. అందులో నాలుగు వారాలు పూర్తిగా ఒంటరిగా ఉంచారు. 2011 సెప్టెంబరు 19 లోపు పునరుద్ధరించవచ్చు అని చెప్పారు. వెంటనే అతన్ని గరిష్ట భద్రత కలిగిన ఇలా ల్యాండ్స్‌ఫెంగ్సెల్ జైలుకు తరలించారు.

ఊచకోత జరిగిన రోజున అతని చర్యలను పునఃసృష్టించడానికి పోలీసులు 2011 ఆగస్టు 13న బ్రీవిక్‌ను ఉటోయాకు తీసుకెళ్లారు. ఈ ఆపరేషన్ గురించి మీడియాకూ, ప్రజలకూ చెప్పలేదు. బ్రీవిక్ పై 77 హత్యలకు సంబంధించి వ్యక్తిగతంగా అభియోగాలు మోపబడి విచారణ జరగాల్సి ఉన్నందున ఈ ఆకస్మిక విచారణ అవసరమని పోలీసులు వివరించారు. విచారణ సమయంలో కాకుండా, ముందుగానే ఇలా చేయడం పట్ల ప్రాణాలతో బయటపడిన వారికి అభ్యంతరకరం తక్కువగా ఉంటుందని పోలీసులు భావించారు. అనేక పోలీసు పడవలు, హెలికాప్టర్లు ఉన్నప్పటికీ, ఆ రోజు ఒడ్డున పూలు వేయడానికి వచ్చిన పౌరులలో ఎవరూ సరస్సుకు కొన్ని వందల మీటర్ల దూరంలో ఎనిమిది గంటల పాటు ఏమి జరుగుతుందో గ్రహించలేదు. ఆగస్టు 14 సాయంత్రం పోలీసులు పునర్నిర్మాణం గురించి విలేకరుల సమావేశం నిర్వహించారు. ఉటోయాకు తిరిగి వచ్చినందుకు బ్రీవిక్ చలించాడని, కానీ అతనిలో ఎటువంటి పశ్చాత్తాపం కనబడలేదని నివేదించబడింది. ఇన్‌స్పెక్టర్ పాల్ ఫ్రెడ్రిక్ హ్జోర్ట్ క్రాబీ, బ్రీవిక్ ప్రవర్తన, ద్వీపంలో ఉదాసీనతను "అవాస్తవం" అని అభివర్ణించాడు. ఎందుకంటే అతను ఎనిమిది గంటల వ్యవధిలో 69 హత్యలను ఎలా చేశాడో పోలీసులకు ఇష్టపూర్వకంగా చూపించాడు.

ఈ కేసులో విచారణ 2012 ఏప్రిల్ 16న ప్రారంభమై 2012 జూన్ 19 వరకు కొనసాగింది. ఈ కార్యకలాపాలను కవర్ చేయడానికి 170 మీడియా సంస్థలకు గుర్తింపు లభించింది. బ్రీవిక్ తాను నేరాలు చేసినట్లు అంగీకరించాడు కానీ హత్య "అవసరం" అని నమ్ముతున్నందున తాను నిర్దోషినని చెప్పుకున్నాడు. బ్రీవిక్ కు ప్రధాన సమస్య ఏమిటంటే, అతన్ని "పిచ్చివాడు" లేదా "మానసిక రోగి"గా పరిగణించకూడదు. ఎందుకంటే అది అతని సందేశం యొక్క అర్థాన్ని కోల్పోతుంది.

ఆగస్టు 24 న ఐదుగురు న్యాయమూర్తుల ప్యానెల్ బ్రీవిక్‌కు పిచ్చి లేదని తేల్చింది. అతనికి ప్రివెంటివ్ డిటెన్షన్ ( *ఫార్వేరింగ్* ) విధించబడింది. ఇది 21 సంవత్సరాల జైలు శిక్ష, అతను సమాజానికి ఇంకా ముప్పుగా భావిస్తే దాన్ని 5 సంవత్సరాల పాటు మళ్ళీ మళ్ళీ పొడిగించుకుంటూ పోవచ్చు. ఇది నార్వేజియన్ చట్టం అనుమతించిన గరిష్ట శిక్ష. జీవిత ఖైదు విధించడానికి ఇది ఏకైక మార్గం.

## మూలాలు

వర్గం:సమీక్షించని అనువాదాలున్న పేజీలు
వర్గం:నార్వే